لابراضور ريتريڤر

**لابراضور ريتريڤر** (ب ) ولا غير **لابراضور** هي سلالة بريطانية ديال كلاب الريتريڤر د لقنص. هاد السلالة تطورات ف لمملاكة لمتاحدة من لكلاب د سان دجونس لي تآمپورطاو من لمستعمارة ديال نيوفاوندلاند (دابايا عمالة ف كاناضا)، و تسمات على ود لمنطاقة د لابراضور لي كاينة ف هاد لمستعمارة. هاد لكلب من أكتر سلالات لكلاب لي كايترباو ف لعالم.

اللابراضور معروف عليه بلي ضريّف، نشيط، و عزيز عليه يلعب. بداو ف تربيتو ف اللول باش يكون كلب د الرياضة ولا د الصيادة، و لاكين كايتربى ب شكل كبير كا كلب د الرفقة. يقدر يتدريسا باش يكون كلب ݣيد و ديال لمعاونة، ولا على ود لعتيق ولا لمداوية (لعلاج).

## التاريخ

تصغير|تصويرة باقية عايشة د "باكليو آڤون" (تولدات ف 1885)، لكلبة لمأسسة ديال ݣاع اللابراضورات لعصريين.
سلالة اللابراضور متورخة من عوام ل 1830 علاقل، منين لمستوطنين لأوروپيين لي ف نيوفاوندلاند، رباو كلاب السان دجونس، و دخلوهوم لبريطانيا من لباركووات ديال لبيع و الشرا بينات كاناضا و مدينة پوول ف النݣليز. موراها، هاد السلالات لاقاوهوم معا كلاب الصيادة لبريطانيين باش يصاوبو السلالة لي معروفة دابا ب سمية لابراضور ريتريڤر. لحاضنين اللوالا ل هاد السلالة كانو لكونط د مالمسبوري، الدوق د بكليوو، لكونط د هوم، و السير دجون سكوت. لكتاتبيا اللولانيين تغالط ليهوم اللابراضور معا لكلاب د نيوفاوندلاند لكبار و الصغار (كلب سان دجونس). لكولونيل پيطر هوكر وصف اللابراضور اللول بلي ماكبيرش على كلب لپويْنتر النݣليزي، ف جل لوقات كايخرج فيه لكحل على اللوان لخرين، طويل من راسو و نيفو ب صدر غارق، و رجلين رقاق، و عندو فرو قصير و رطب، و ماكايهزش زنطيطو ل لفوق بحال السلالة د نيوفاوندلاند. هوكر كايفرّز بين سلالة د نيوفاوندلاند من "اللابراضور لحقيقي" و سلالة السان دجونس من هاد لكلاب. هادشي قالو ف الطلقة لخامسة من كتابو "تعليمات ل الرياضيين الشباب"، لي تنشر ف 1846.

غير جاو عوام ل 1870، لابراضور ريتريڤر ولا شايع ف النݣليز. اللابراضور لكبدي (دابا كايعيطو ليه الشكلاطي) بان ف اللواخر د عوام ل 1800، فين الجراوا لي ب اللون لكبدي توتقو ف نادي كينيل د بكليوو ف 1892. أول لابراضور صفر تشجل خلاق ف 1899. السلالة تعتارف بيها من عند كلوب كينيل ف 1903. أول تشجال ف لكلوب لميريكاني كينيل كان ف 1917.

## لخصايل

تصغير|الراس عريض ب عضام د لحجبان بارزين (لابراضور باج)

تصغير|لابراضور كحل

تصغير|لابراضور شكلاطي
كاينين تنواعات كبار بينات اللابراضورات. لخصايل لماجيين د هاد السلالة نمودجيين ف لمساطر ديال الشوو د لكلاب ف ميريكان و مبازيين على السطونضار د كلوب كينيل لميريكاني. التبدالات لواضحين بين السطونضارات د لمملاكة لمتاحدة و ميريكان مدكورين.

* **لقد**: اللابراضور سلالة متوسطة حتى لكبيرة لقد. خاص الطول ديالهوم يكون من لغارب (الطرف لفوقاني ف الضهر عند رباعيين لمشية) ل الجدر د الزنطيط ف نفس الطول من لرض ل غارب ديالهوم. السطونضار د كلوب كينيل لميريكاني حاطين واحد لوزن ميتالي، من 25 ل 36 كيلوݣرام ل لكلاب، و من 25 ل 32 ل لكلبات. لمعايير د الطول تقدر تبدل بينات ل ك.ك.م، لي عاطيين طول لميتالي من 55 ل 62 سنتيميطر ل لكلاب و من 55 ل 60 سنتيم ل لكلبات. نادي كينيل لبريطاني كاينصح بلي لكلاب خاص يكونو من 56 ل 57 سنتيم، و الجاميعة الدولية ل علم لكلاب حاطين من 56 ل 57 سنتيم ل لكلاب، و من 54 ل 56 ب النسبة ل لكلبات.

* **لفرو**: اللابراضور ريتريڤر خاص يكون عندو فرو قصير، و عامر، و لايني ما مشعّرش. لفرو عند هاد السلالة كايريزيسطي لما، باش مايضربهومش لبرد منين يكونو كايعومو ف فصل الشتا. هادشي كايعني بلي لكلب عندو ب شكل طبيعي فرو ناشف و مزيت شوية، اللوان لمقبولين هوما لكحل، الصفر، و الشكلاطي.
* **الراس**: الراس خصو يكون عريض ب حجبان بارزين غير شوية. لعينين خاص يكونو كايبانو ضراف و كايعبّرو. اللوان د لعين الصالحين هوما لقهوي و لبندقي. لخط الضاير ب لعينين خاص يكون كحل. لودنين خاص يكونو مدليين قراب ل الراس و خاص يكونو محطوطين ب شوية فوق لعينين

* **لفكاك**: لفكاك خاص يكونو مجهدين و شداد. لقنوفة خاص تكون مقدودة (متوسطة) ف الطول و ما خاصش تكون مقمقمة فوق لقياس. لفكاك خاص يكونو مدليين ب شوية و مقوسين ب سلاسة ل اللور.

* **لكسدة**: لكسدة خاص تكون مبنية ب شكل قوي و عضلي.

الزنطيط و لفرو هوما خصايل مفرّزين د اللابراضور عند كلوب كينيل لبريطاني و لميريكاني. النادي لميريكاني زاد بلي "المجاج ديال للابراضور ريتريڤر لحقيقي هو علمة مفرّزة عند هاد السلالة بحال "الزنطيط د لقضاعة" (تعلب لما).

### اللون

تصغير|التلاتة تنواعات د اللون، من لقدام ل اللور: لباج، لكحل، و الشكلاطي

اللابراضورات مشجلين ب تلاتة د اللوان: لكحل التابت، الصفر (من لباج لكاشف ل لحمر د التعلب)، و الشكلاطي (من لقهوي معتادل ل لقهوي غالق؛ ف لأصل كايسميوه "لكبدي").

يقدرو الجراوا يكونو ب ݣاع اللوان ف نفس لولادة. اللون د لفرو كايتحدد ب شكل ساسي من تلاتة د الجينات، سميتهوم MC1R، آݣوتي، و CBD103. يلا لكلب هز معاه آليلات (Allele) من النوع لبرّي ف لمواضع الصبغية (Locus) ب تلاتة، لكلب غايكون عندو فرو صفر. يلا لكلب عندو طفرة د لخسران لوضايفي ف MC1R، غايكون عندو عاوتاني فرو صفر، بلا مانشوفو الجينوتيپات ف لمواضع الجوج لخرين. لكلاب لي كايهزو معاهوم آليلات من النوع لبرّي د MC1R و آݣوتي، ب جوج بيهوم معا لآليلي لكحل د CBD103، غايكون عندهوم فرو كحل.

على حساب واحد الديراسة د عام 2011، 13 من 245 لابراضور لي تدرسو كان عندهوم زيݣوتيزم مبدل ف الطفرة M246V لمسؤولة على لقناع د لميلانين، و واحد منهوم كان عندو زيݣوتيزم متماتل. ف وسط هاد السلالة، هاد لخصايل ما يمكنش ليها تحدد غير من السيفة.

## التخدامات

[تصغير|لابراضور كايرجع طريدة تقنصات، [أزطوط|حمامة الشجر الشايعة]]
اللابراضورات ريتريڤر بيّنو بلي عندهوم موعدال نجاح زايد كا كلاب ݣيد. واحد الديراسة تنشرات ف 2006، جربات لمواتية ديال ربعة د السلالات (لابراضور ريتريڤر، ݣولضن ريتريڤر، تكرويزة بين اللابراضور و لݣولضن، و بيرجي ألماني) كا كلاب ݣيد. ف هاد التجريبة، لبراجا لألمانيين خداو أزيد موعدال ف عدم تكمال هاد لخدمة، التكرويزة د اللابراضور و لݣولدن خداو أزيد موعدال نجاح. غير هو، لبراجا و لݣولدن ريتريڤرات خداو موعدال نجاح زايد مور ما دازو من دريساج طوْل على الدريساج لمخصوص ل اللابراضورات ريتريڤر.

اللابراضور ريتريڤر هو كلب قنص كايتربى على ود ترجاع لفرايس ف لبر و لبحر. ب صيفتو كلب مربيينو ب لآخص على ود الترجاع ف لما، اللابراضورات طوورو شلا خصايل ل لخدمة ديالهوم. على ود الترجاع (Retrieving)، اللابراضور عندو فم رطب، لي هي خصلة كاتخليه يهز لفرايس و طيور لما بلا ما يكرفصهوم. و على ود لعومان، هاد لكلب كايعاونوه مخالب مشبكين، و زنطيط بحال شي قضّاعة، و فرو ضد لفزوݣية.

الدّاكا الزايد، حس لموبادرة و التوجيه الداتي ديال اللابراضور ف لأدوار د لخدمة كايتختاصرو ف كلاب بحال اللابراضور إينضال، لي دريساوه باش يحط الناس لي ب لكرّوسة لمحرّكة ف پوزيسيوات د لمداوية، و يغطيهوم ب بطانية، و يخدّم ليهوم التيليفون د ليرجونص. بزاف د اللابراضورات عاوتاني تعلّمو باش يعاونو مّاليهوم ف السخرة، و يقدرو يجيبو لفلوس و لكارطات د لبانكا من لݣيشييات.

هاد السلالة تخدّمات ف عتيق الناس لغارقين ف لما. و مازالة كاتدير هاد لخدمة حتى ل دابا، هي و السلالات د لييونبيرݣر، نيوفاوندلاند و لݣولضن ريتريڤر؛ و كايتخدّمو ف لمدراسة الطاليانية ديال لكلاب لݣارضكور.

### ف لحرب

اللابراضور فايتين تخدّمو كا كلاب حرب. ف لوقيتة ديال حرب لڤييطنام تخدمو كا كلاب كشّافين باش يتبعو و يصيبو فين كاينين لعساكر لي هوما ميّتين ولّا معطوبين ولّا فين كاينين لبلاصة د لعدو.

## الصحة

اللابراضورات عندهوم توجاد قبلي (Predisposition) ل ليپاتيت لموزمين. واحد الديراسة من لمملاكة لمتاحدة لقات بلي كاين حتيمال 4.14 باش يقيصهوم هاد لمرض. شي ديراسات عطاو واحد لميلان (Predilection) ل كلبات اللابراضور. السباب ل هاد الميلان مامعروفش. لأفكار لمقتارحين كايشملو بلي هادشي وراتي ولّا بيئي. عاوتاني اللابراضور ريتريڤر ورى بلي عندو واحد لميلان لمراض خرين د الصفرا، منها: ليپاتيت التفاعولي، فرط التنسوج ف لعقييْدة (Nodular Hyperplasia)، و لمراض ديال لمرّارة.

واحد الديراسة د لمملاكة لمتاحدة لقات بلي متوسط لعمر لمتوقع د اللابراضورات ف جوايه 13.1 لعام. و ديراسة مشتاركة ديال لكليّة لملكية د لبيْطارة و جاميعة سيدني، ستنتجو بلي اللابراضور شكلاطيين اللون عندهوم متوسط عمر متوقع قصر من اللابراضورات ب اللوان لخرين (ف جوايه 10٪) و بلي هوما محسوسين كتر باش يتقاصو ب شي مشاكيل صحية. واحد الديراسة طاليانية د عام 2024 لقات بلي متوسط لعمر لمتوقع هو 11 لعام ل السلالة ب لموقارنة معا 10 سنين ب شكل عام. ديراسة سويدية د 2005 ديال الضونيات د لاسورانس لقات بلي 25٪ من اللابراضورات ريتريڤر ماتو ف عمر 10 سنين، قل من لموعدال لعام د 35٪ ديال لكلاب لي ماتو ف عمر 10 سنين.

اللابراضور ب شي طريقة ولا خرة محسوسين ل خلل التنسوج (Dysplasia) د لورك و لكود، ب لآخص لكلاب لكبار ف لقد. لمراض د لعين يقدرو يجمعو، ضمور الشبكية التدريجي (Progressive retinal atrophy)، الجلالة (Cataract)، ضمور لقرنية (Corneal dystrophy) و خلل التنسوج د الشبكية (Retinal Dysplasia). زيد يقدرو يعانيو من السخفة الجاية من لانطريما، لي كايودي ل الزيادة ف لحارارة، الضعف، السخفة، و التفراق على لواقع (disorientation) مورا وقيتات قلال د لانطريما، ولّا يقدرو يعانيو من لغلض، لي ف شي حالات يقدر يكون جاي من لغياب ديال طرف ولّا ݣاع طراف من الجين پرووپييوميلانوكورتين - Proopiomelanocortin.

اللابراضور واحد من أكتر السلالات لمقيوصة ب شكل شايع ب النحيلال التدريجي د روض-كون (Progressive rod-cone degeneration). واحد الطفرة سايدة ف الجين PRCD هي لمسؤولة ف هاد لحالة ديال هاد السلالة.

## مصادر


تصنيف:ريتريڤرات
تصنيف:سلالات د لكلب مأصلة ف النݣليز
تصنيف:كلاب د السلاح